ОБЩИНА САНДАНСКИ


Н А Р Е Д Б А

за

РЕКЛАМНАТА ДЕЙНОСТ НА ТЕРИТОРИЯТА

НА ОБЩИНА САНДАНСКИ
РАЗДЕЛ І

ОБЩИ ПОЛОЖЕНИЯ
Чл.1.
Разпространяването на информация със средствата на външната реклама, надписите и информационно-указателните табели на територията на Община Сандански става при спазване изискванията на настоящата Наредба и действащото законодателство в Република България.
Чл.2. (1) По смисъла на тази наредба "външна реклама" е всеки  текст, обемна форма или изображение, разположени върху сгради, улици, площади, тревни площи и моторни превозни средства, предназначени да информират обществеността или да привличат вниманието и с търговска цел и които не се разпространяват чрез средствата за масово осведомяване, телекомуникациите или по пощенски път.

         (2) За краткост изброените в чл.2, ал.1 понятия ще бъдат наричани РЕКЛАМНО-ИНФОРМАЦИОННИ ЕЛЕМЕНТИ (РИЕ).

(3). Рекламно – информационните елементи (РИЕ) са:


1. “Рекламно съоръжение“ - специално създадена конструкция или част от сграда, чиято функция е да носи текст, обемна форма или изображение.


2. "Надпис" - всеки текст, обемна форма или изображение, закрепени върху сграда или транспортно средство и свързани с извършвана дейност.


3. "Информационно-указателна табела" - всеки текст, обемна форма или изображение, указващи пътя и отстоянието до дадена сграда или терен и свързани с извършваната там дейност.


4. "Рекламни материали" - знамена, вертикални и хоризонтални транспаранти, с изключение на националния флаг, символите на общината и Европейската общност, и знамената на политическите партии и обществените организации пред или над клубовете им, обозначаващи акционни, обществени или строителноремонтни дейности.


5. "Краткотрайни рекламни материали" - плакати, афиши, листовки и др. 

РАЗДЕЛ ІІ

ОБЩИ ИЗИСКВАНИЯ
Чл.3.
Рекламно-информационните елементи,независимо от вида им, трябва:

1. Да бъдат изработени от трайни материали, устойчиви на вятър и др. атмосферни условия, съгласно изискванията на съответните стандарти.

2. Да бъдат пожарообезопасени.

3. Да бъдат поддържани в добро състояние по отношение на тяхната чистота и функция от физическото или юридическо лице, техен собственик.

Чл.4.
При разполагане Рекламно-информационните елементи е задължително:

1. Да не се нарушават условията на обитаване.

2. Да не се създават рискови условия за безопасността на пешеходното движение или движението на всички видове превозни средства.

3. Да не се закрива друго рекламно пано, търговски или друг обществен обект, както и да не се затруднява подходът към него.

4. Външната реклама с носител превозно средство да не застрашава безопасността на движението.

Чл.5.
След разполагане на Рекламно-информационни елементи рекламодателят е длъжен да отстрани евентуалните повреди, настъпили в следствие разполагане на рекламния обект.
Чл.6.
Всички текстове в областта на външната реклама трябва да бъдат написани на български език с изключение на търговската марка или фирмен знак на фирми с безспорна международна популярност.
Чл.7. (1). Забранява се:

1. Монтирането на Рекламно-информационни елементи върху сграда, имот или съоръжение без писменото съгласие на техния собственик, както и върху сгради и съоръжения под закрилата на специални закони.

2. Използването на светлинни символи и шрифтови надписи, прилагани или наподобяващи елементите от системата за регулиране на движението по улиците и пътищата.

3. Извършването на политическа агитация чрез РИЕ извън официалните предизборни кампании освен чрез информационни, указателни и агитационни материали по витрините на клубовете на политическите партии.

4. Пропагандирането под каквато и да е форма на омраза и насилие, на расова или етническа нетърпимост.

5. Рекламирането на забранени за употреба вещества и препарати с наркотично и/или упойващо действие, както и на лекарствени средства,за които има забрана или ограничения в специални нормативни актове.

6. Рекламирането на тютюневи изделия, качества на алкохолни напитки, оръжия, както и разпространението на порнографски и други материали в отклонение от моралните норми на обществото.

7. /Отменена с Решение № 263/27.07.2017 г./ 
8. Разполагането на РИЕ с невярна или подвеждаща информация, както и на такива, рекламиращи стоки и услуги посредством твърдения за недостатъци на еднородни стоки и услуги.

9. Разполагането на РИЕ, които накърняват правата и доброто име на физически или юридически лица.

10. Разполагането на рекламно-информационни табели в тревните площи и върху тротоарите.

11. Разлепването на афиши, листовки и други подобни рекламни съобщения извън определените за това афишни колонки и табла.

        (2) На територията на Община Сандански не се разрешава разполагането на Рекламно-информационни елементи върху:


1. Сгради, обявени за паметници на културата и прилежащия им терен.


2. Скулптурни паметници и други елементи от декоративната пластика.


3. Дървета и друга едроразмерна растителност.


4. Стени на гробищни паркове.


5. Елементи от системата за регулиране на движението.

РАЗДЕЛ III     
ОБЩИ ПРАВИЛА ЗА РАЗПОЛАГАНЕ НА РИЕ
Чл. 8. (1). Рекламно-информационните елементи се разполагат като следва:


1. Рекламни съоръжения - на места, определени в схема, одобрена от Главния архитект на общината по чл.56 от ЗУТ.
2. Надписи – закрепени върху сгради или превозно средство.

3. Информационно-указателни табели - на електрически стълбове за осветление не повече от 3 броя на стълб на разстояние 0.15м една от друга, с размери 0.50м/0.70м и на височина 3.00м от тротоара.
4. Рекламни материали – на сгради и пилони.
5. Краткотрайни рекламни материали – на места, определени в схема, одобрена от Главния архитект на общината по чл.56 от ЗУТ.
(2). Рекламно-информационни елементи могат да се разполагат на територията на Община Сандански въз основа на одобрени от компетентните органи проекти за рекламни съоръжения, а за останалите визуализация, след сключване на договор със собственика на сградата, терена или транспортното средство и след заплащане на дължимите такси, определени в Наредбата за определянето и администрирането на местните такси и цени на услуги на територията на Община Сандански, приета от Общински съвет – Сандански.

(3). Когато собственик на терена или сградата не е Община Сандански, на собственика се заплаща уговореният наем, а на Общината – такси, определени в Наредбата за определянето и администрирането на местните такси и цени на услуги на територията на Община Сандански, приета от Общински съвет – Сандански. Такси се заплащат от всички собственици на РИЕ, включително когато РИЕ са разположени на собствен терен или сграда.
(4). Такси за временни РИЕ не дължат и търговските дружества, спонсориращи общински мероприятия - за периода, в който се провежда подпомаганото начинание.
(5). Собствениците на РИЕ носят цялата отговорност за причинени от Рекламно-информационните елементи щети на трети лица.
РАЗДЕЛ IV     
РЕД ЗА РАЗПОЛАГАНЕ НА РИЕ
Чл.9. (1). (Изм. с реш. 224/25.07.2012)- „Местата за поставяне на рекламни съоръжения се отдават под наем след провеждане на търг или конкурс съгласно Наредбата за реда и условията за провеждане на публични търгове и публично оповестени конкурси за разпореждане с общинско имущество , по предложен проект от Общинска администрация за срок до 5 години .”
 (2) (Изм. с реш. 224/25.07.2012)- Рекламните съоръжения  се поставят въз основа на одобрен проект от Главния архитект на общината ,като одобреният проект  бъде включен в документацията за отдаване под наем. 

Чл.10. Рекламни материали за мероприятия с обществен характер се разполагат на определени от Главния архитект места не по-рано от 7 дни преди началото на мероприятието и за срок – периода на провеждане на мероприятието.
Чл. 11. Надписи, информационно-указателни табели, краткотрайни рекламни материали се разполагат за срок до една година.

Чл.12. (1). Надписи, информационно-указателни табели, рекламни материали, краткотрайни рекламни материали се разрешават по писмено искане на физически и юридически лица.

Чл.13. (1). Исканията за разполагане на РИЕ следва да бъдат придружени от:

1. Документ за собственост или писмено съгласие на собственика на сградата, терена, съоръжението или транспортното средство, върху които ще бъдат разположени РИЕ.
2. Визуализация с размери и местоположение за РИЕ.
Чл.14. (1). За рекламно-информационните елементи се издава Разрешение за поставяне по чл.57 от ЗУТ в срок до 30 дни. 

(2). В срока по ал.1 общинските органи могат да поискат от заявителя да допълни или корегира представените документи, както и да съгласува представения проект с експлоатационните дружества, НИПК или др. В този случаи произнасянето става в 10-дневен срок, след като заявителят изпълни допълнителните изисквания.
Чл.15. (1). Компетентните общински органи могат да откажат разполагането на РИЕ в случаите, когато:
1. Рекламно-информационните елементи не отговарят на изискванията на закона и други нормативни документи или актове, както и на настоящата Наредба.
2. /Отменена с Решение № 263/27.07.2017 г./ 
3. Вече има издадено друго разрешение за разполагане на РИЕ върху или в непосредствена близост до мястото, посочено от заявителя.
4. Когато искането за разполагане на РИЕ върху общински терен не удовлетворява финансов или друг интерес на Общината.
(2). Отказът за разполагане на РИЕ се постановява в писмен вид, като се посочват мотивите за отказа.
Чл.16. (1). Използването на общински терени, сгради или съоръжения за разполагане на РИЕ става въз основа на договор, сключен с Кмета на Общината или упълномощен негов заместник.
(2). Договорите за РИЕ, разположени на общински терени се сключват на база кв. метър рекламна площ, като в стойността се включва и таксата по Наредбата за определянето и администрирането на местните такси и цени на услуги на територията на Община Сандански, приета от Общински съвет – Сандански.
РАЗДЕЛ V    
 КОНТРОЛ И АДМИНИСТРАТИВНО НАКАЗАТЕЛНИ РАЗПОРЕДБИ
Чл.17. (1). Контролът по спазване изискванията на тази Наредба се осъществява от Дирекция "ОС" и Дирекция "УТИП" на Община Сандански и КАТ при РУ на МВР - Сандански.
(2). За практическото приложение на тази Наредба Кметът издава заповеди.
(3). Общинската полиция е длъжна да оказва съдействие на службите на Общината при изпълнение на задълженията им произтичащи от наредбата.
(4). Актовете за нарушаване на тази Наредба се съставят от всички упълномощени служители на Общината и на кметствата.
(5). Наказателните постановления се издават по реда на ЗАНН от Кмета на Общината или упълномощен негов заместник.
(6). РИЕ, собственост на наемател, който в продължение на два и повече месеца няма плащания по сключения с Общината договор, се предоставят на друг рекламодател до уреждане отношенията с неизрядния наемател по съдебен или друг път.
(7). В случаи по предходната алинея след изчистване задълженията на нередовния наемател, той възстановява пълните си права над своите РИЕ след изтичане срока на отдаването им на друг рекламодател.
(8). За разлепване афиши, листовки и други подобни краткотрайни рекламни материали на неразрешени места се санкционират организаторите на афишираната проява или лицето /организацията/ което предлага обявяваната услуга.
Чл.18. При нарушаване на тази Наредба се налагат следните санкции, в случай, че не е предвидено друго по друг нормативен документ:

1. За първо нарушение - глоба от 100 до 200 лв.
2. За повторно нарушение - глоба от 200 до 500 лв. и принудителен демонтаж за сметка на нарушителя.

3. За системно нарушаване - глоба от 500 до 1000 лв., включително и лишаване от право на рекламна дейност на територията на Общината.

ПРЕХОДНИ РАЗПОРЕДБИ
§1. Външна реклама под формата на: реклама по покривите, реклама по калканите на сградите, реклама към партера на сградите, крайпътна реклама, реклама по транспортните средства и реклама по стълбовете на градската осветителна и електротранспортна мрежа се допуска при следните условия:
1. РИЕ по покривите се монтира върху специално създадено съоръжение. Параметрите следва да бъдат съобразени с архитектурния образ на сградата.
2. РИЕ към партера на сградите /магазини, заведения и др. обекти за обществено обслужване/ могат да бъдат разположени перпендикулярно или успоредно на фасадата.
3. Крайпътната реклама е закрепена неподвижно върху специални рекламни пана.
4. Разполагането на реклами към спирките на градския транспорт се разрешава само на определените за това места.
5. Разполагането на реклама към павилионите става само на определените за това места.
6. Светещите реклами използват собствен източник на светлина.
§2. Фирмени надписи и информационни табели на упражняващите свободни професии лица се разрешават при следните условия:
1. Надписите могат да бъдат поставяни в рамките на ползваните помещения или входа на сградите, върху партерната част от фасадите на сградите, върху козирки, навеси или пред балкони и прозоречни отвори, ако не закрива отвори по фасадите.
2. Проекти за надписи, надвишаващи площ от 0.5 кв.м. подлежат на одобрение от Дирекция “УТИП”, ведно с проекта за обекта.
3. Надписът се премахва от собственика /ползвателя/ му в срок от 15 дена след прекратяване дейността на обекта, за който е предназначен.
§3. Обявите под формата на знамена, транспаранти, афиши, агитационни и политически плакати са рекламни материали с временен характер, които носят информация за политически, икономически, културни, спортни и други събития и се разрешават при следните условия:
1. Безплатни съобщения за културни и спортни прояви, както и некролози, се поставят само на определени за това места - колонки за афиши, информационни табла и пр.
2. Извън случаите по т.1 безплатна временна информация може да бъде разрешавана от Кмета на Общината по изключение във връзка със събития от общоградски или национален характер.
3. Върху сгради могат да бъдат разполагани надписи за събития, които се извършват в сградата.
4. Не се разрешава разполагането на транспаранти над улици или булеварди.
5. Рекламни материали с временен характер се премахват до три дни след изтичане срока на разрешаването им.

ЗАКЛЮЧИТЕЛНИ РАЗПОРЕДБИ
§1. След влизането в сила на тази наредба в срок до 2(два) месеца да се изработят схеми за разполагане на рекламни съоръжения и краткотрайни рекламно-информационни елементи върху общински терени в населените места на територията на Община Сандански.

§2. Поставените до влизане в сила на тази наредба преместваеми обекти остават да съществуват до изтичането на срока на подписаните договори за наем.

Наредбата за рекламна дейност на територията на община Сандански  е приета на първо четене с Решение № 1 от 27 януари 2011 г. на Общински съвет-Сандански;

Наредбата за рекламна дейност на територията на община Сандански  е приета на второ четене с Решение №171 от 26 май 2011 г. на Общински съвет-Сандански;

Наредбата влиза в законна сила на 21 юни 2011 г. 
Изменена с Решение 224 от 25 юли 2012г.

Изменена с Решение № 263/27.07.2017 г. и влиза в сила на 21.08.2017 г.

